text: Rigmand fra Vejle kræves fængslet for kursmanipulation
  28 marts 2014 kl. 07.11
  En vejlensisk rigmand kræves fængslet for økonomisk kriminalitet, fordi han ifølge politiet har manipuleret med kursen på Ebh Banks aktier.
  Rigmanden tiltales for ulovligt at have manipuleret kursen på Ebh Banks aktier op. Ifølge anklageskriftet foregik manipulationen ved, at rigmanden og bankansatte koordinerede salget af aktier, så aktiens lukkekurs blev holdt kunstigt oppe.
  Manden tiltales efter en paragraf, der taler om særligt skærpende omstændigheder. Bliver han dømt, risikerer manden op til seks års fængsel. Det skriver Lokalavisen Weekend Vejle.
  Det er Statsadvokaten For Særlig Økonomisk Og International Kriminalitet - ofte blot kaldet Bagmandspolitiet - der står bag tiltalen og kræver manden fængslet for forbrydelsen.
  Det skete ifølge anklageskriftet tilbage i september 2008. Bagmandspolitiet udelukker ikke, at der undervejs i sagen vil blive rejst yderligere tiltaler mod manden. Retten har nedlagt navneforbud i sagen.
  